Døve og hørehæmmede har fået en ekstra service. TV2/Nord tekster nu aftens udsendelse, mens den sendes. Det er en service, der har eksisteret i fem måneder, men nu skulle den fungere optimalt.

TV2/Nord fejrer nu fem måneders fødselsdag for Tale Til Tekst. De værste fejl skulle nu være udryddet. Som en del af Public Service-forpligtelserne, har TV2/Nord lanceret en hjælp til hørehæmmede. Ved at åbne tekst-tv på side 399, vil man kunne se aftenens udsendelse med tekster. Tale til tekst fungerer ved, at en såkaldt respeaker taler til en computer. Efter et par sekunder omsætter computeren talen til tekster, som sendes direkte ud på Tekst-Tv. Tale Til Tekst har faktisk eksisteret siden oktober 2010. Men både computere og respeakere, har skullet trænes op, så teksten er forståelig. - Nu fungerer det så godt, som det kan fungere. Det er jo ikke undertekster, som man ser på film. Det er en anden form for undertekstning. Men det fungerer rigtig fint nu, siger TV2/Nords administrerende direktør Pia Daugaard. - Det kan aldrig blive helt optimalt, men jo mere vi bruge systemet, jo bedre bliver computeren til at kende den måde, vi taler på, og så bliver det bedre og bedre for hver dag, der går, siger respeaker Peter Sten Nielsen.